PIIBLIKOHVIK
Tere tulemast tänasesse Piiblikohviku saatesse!
Teie teleril pole midagi viga,
ma ei ole Leif Nummela, vaid Pasi Turunen
ja asendan seekord selles suurepärases saates Leifi.
Tänaseks külaliseks on teoloog ja kirjanik Mailis Janatuinen.
Tere tulemast! - Aitäh.
On rõõm ka sinuga isiklikult tutvuda.
Olen sind näinud TV7 arhiivist vanu Piiblikohviku saateid vaadates.
Jah, me pole varem vestelnud.
Üks kord on ikka esimene kord.
Oled kirjutanud paarkümmend raamatut.
Kui piiblitunni õpikud kaasa arvata,
aga ilma nendeta veidi alla 15.
Nendega võib ikka ka arvestada.
Täna vestleme teemal,
mille leiab ka sinu raamatust "Naine ja tema mees".
Siin on armastuslood Piiblist, eelkõige naise pilgu läbi.
Rääkisid, et oled aastaid piiblitegelaste lugudest huvitunud.
Miks just nendest?
Mingil hetkel mõistsin,
et asjad jõuavad kohale, kui räägitakse mingi lugu.
Dogmaatiline presentatsioon on tore,
kuid dogmaatikasse saab ka loo kaasata.
Ja Piiblis on palju lugusid. - Piibel lausa põhineb lugudel.
Antud raamatus käsitled neid eelkõige naiste perspektiivist.
Millise mõõtme see neisse lugudesse toob?
Naise perspektiiv õpetab midagi väga realistlikku.
See pole liiga idealistlik ega liialt sünge.
Piibel annab naisest hea pildi.
Teemaks on ka piiblilood armastusest ja kamraadlusest.
Täna ja järgmises saates käsitleme üht piiblitegelast ja tema abielu.
See on Hoosea.
Oled aastaid Jaapanis misjonitööd teinud.
Mainisid, et jaapani keelde ilmus sõna 'armastus' alles väga hilja.
See on kultuuri küsimus.
Kultuuris, kus teisele armastust ei avaldata, pole ka sellist sõna vaja.
Seda osati teisiti väljendada.
Soomlastelgi on olnud raskusi öelda 'ma armastan sind'.
Ei tea jah, millal see sõna Soome jõudis.
Asume siis Piibli kallale.
Hoosea on üks Vana Testamendi väikeseid prohveteid.
Mida tead selle raamatu taustast? Millal see toimus?
Kes oli Hoosea ja kus ta tegutses?
See sündis 7. sajandil enne Kristust
ja põhjapoolses kuningriigis Iisraelis, mitte Juudas.
Valgustatumad vaatajad mäletavad,
et kui riik Saalomoni poja ajal kaheks jagunes,
jäi tempel Juudamaale
ja Iisrael hakkas endale omi jumalateenistuskohti leiutama
ning püstitas kaks vasikakuju Daani ja Peetelisse.
Iisrael hakkas ebajumalaid teenima.
Hoosea oli vaga jumalamees, kes igatses Jumala Sõna
ning õhutas täitma esimest käsku:
Mina olen Issand, sinu Jumal. Sul ei tohi olla muid jumalaid!
Ka Hoosea raamatus vilksatavad põhjapoolse Iisraeli vasikajumalad.
Jah. Lisaks kahele vasikale teeniti ka viljakusjumalat Baali,
mille juurde käis kultusseks.
Lisaks püstitati roheliste puude alla telke,
kus kummardati naisjumal Astartet, mille juurde käis samuti seks.
Religioon ja seks olid segunenud.
Selle taustal hakkab ehk mõistma
Hoosea raamatu üllatavat avamängu -
prohvet saab Jumalalt käsu võtta naiseks prostituut.
Kuidas see võimalik oli? See ehk selgub Iisraeli olude taustal.
Jah. See on äärmiselt jahmatav algus.
"Mine võta enesele hooranaine!"
Issand andis noorele vagale prohvetile sellise käsu.
Kujutan ette, et Hoosea oli elanud puhtalt ja oodanud abielu,
et alustada seksuaalelu mõne puhta tüdrukuga.
Äkitselt sai ta aga Issandalt sellise käsu.
Tekib küsimus, kas Jumalal on õigus sekkuda niiviisi minu era- ja seksiellu.
Hoosea abielluski lõbunaisega.
Issand tahtis sellega kirjeldada omaenda suhet Iisraeliga.
Kui Hoosea raamatut uuesti lugesin, leidsin end esmakordselt mõtlemast,
et see võis olla esimene kord, kui Issand Hooseaga rääkis.
"Alguses, kui Issand hakkas rääkima Hoosea läbi ..."
Ja käskis hoora naiseks võtta.
Alguses loetletakse kõik Juuda kuningad,
kelle ajal Hoosea tegutses, kuigi põhjapoolses Iisraelis.
Nende järgi näeb, et prohvet tegutses vähemalt 40 aastat.
Ta oli ilmselt üsna noor, kui pidi naise võtma.
Kuidas võis ühiskond sellesse abielusse suhtuda?
Kujutlengi oma raamatus,
et kuidas Hoosea läks Gomerit endale naiseks paluma.
Mis ta ütleb?
Ja kui ta tüdruku oma vanemate juurde viis?
Piiblis on selline olukord,
et abielluti neitsina.
Pulmaöö järel tuli tõestuseks ette näidata neitsi tunnusmärgid.
Kõik teadsid, et Hoosea abiellus prostituudiga.
Arvan, et paljud kergitasid kulmu.
Kindlasti protesteerisid isa ja vennad, et kuidas ta võib suguvõsa häbistada.
Mis sa arvad, kes pulma tulid?
Kellega pärast abiellumist seltsiti ja keda külla kutsuti?
See oli väga raske algus abielule.
Mis tunne võis olla Gomeril, kes oma taustast tuli?
Kuidas tema seda koges?
See on huvitav.
Hoora elu elanud tüdruk, kes seksi eest raha on võtnud,
sai kosilaseks ülivaga noormehe,
kelle suhtes oli ilmselge, et ta on täiesti teisiti elanud.
Kuidas tüdruk sellega nõustus?
Ma ei tea, kuidas. Ehk talle meeldis Hoosea, sest ta ju nõustus.
Hämmastav lugu siiski.
Hoosea ja Gomer abiellusid ning said lapsi.
Tollaste kommete järgi anti neile tähendusega nimed.
Hoosea ja Gomeri lapsed said veidi kummalised nimed.
Kuidas sellesse suhtuti?
Neil sündis kolm last. Vanimale pandi nimeks Jisreel.
Piibel ütleb, et ta oli Hoosea laps.
Kuid kahe teise kohta seda ei öelda, nii et me ei tea, kelle lapsed nad olid.
Järgmisena sündinud tütar sai nimeks Lo Ruhama - 'Mittearmastatud',
ja viimane poiss Lo Ammi - 'Mitte minu rahvas'.
Mõtisklen raamatus, mida ütlesid vanavanemad,
kui kuulsid, millised nimed nende lastelastele anti.
Jumal tahtiski nimedega šokeerida,
et iisraellased mõistaksid neid kuuldes,
mida Jumal öelda tahab.
Piibel seletab, milles asi oli.
Jisreel tähendas seda,
et Jisreeli tasandikul tuleb suur sõda ja Iisrael kaotab selle.
Lo Ruhama tähendas, et Issand on ebajumalateenistusest nii väsinud,
et ei armasta enam Iisraeli. Ühe korra on Ta seda öelnud.
Lo Ammi, 'ei ole enam minu rahvas ega minu poeg'.
Samas võis see kirjeldada sedagi, et poiss polnud Hoosea poeg.
Prohveti elu ja abielu kaudu
näeme jõulist pilti Iisraeli rahva ja Jumala suhte kohta.
Prohvet pidi läbi elama selle, mida Jumal Iisraeli suhtes koges.
Issand mõistis,
et rahvas ei mõista seda muidu, kui puust ette ja punaseks ei tee.
Ta tegi neile mudeli, mida kõik mõistsid.
Iga mees mõistab, et kui tal on naine, keda ta armastab,
ei taha ta, et naine teiste juurde läheks. Eks ju?
Kui Gomer seda siiski tegi,
tahtis Issand näidata, kui halva tunde Tema rahvas tekitab,
kui nad ebajumalaid teenivad.
Issand tunneb samamoodi ka täna Soomes.
Siingi teenitakse toona nähtud ebajumalaid:
seks, viin, raha ja teised sarnased ebajumalad.
Hoorus ja viin võtavad mõistuse, öeldakse vist Hoosea raamatus.
Mis Gomeri kodust põgenema ajas?
Nad ilmselt elasid suhteliselt õnnelikuna aasta või paar,
kui sündis esimene laps.
Kuid siis läks Gomer mingil hetkel oma armukesi otsima
ja hakkas väitma, et ta pole Hoosealt midagi head saanud.
Ta saavat vilja, viina ja riideid oma armukestelt.
Kujutlesin endale ette,
et endine lõbutüdruk, kelle elu on niivõrd teistsugune olnud,
peab nüüd mähkmeid vahetama ja nõusid pesema, mis on väga igav.
Teda hakkab meelitama vana eluviis.
Kas ta võis oma vanas elus mingit vabadust kogeda?
Ta jättis maha hea mehe ja kolm last ja läks oma armukesi otsima.
Ta julges veel meest sõimata ja öelda, et pole talt midagi head saanud.
Mõtlesin Gomeri hingeelule.
Naine, kes on olnud lõbutüdruk ja müünud oma ihu
ning on nüüd abielus siivsa mehega,
ei saanud ilmselt kunagi Hooseale rääkida, mida ta teinud on,
milline ta on ja mis tal meeles mõlgub.
Ta võis mõelda, et kui Hoosea teaks, milline ta on,
aetaks ta kodust minema.
Parem lahkuda, enne kui see juhtub.
Üheks lahkumise põhjuseks võis olla, et ta ei uskunud oma mehe armastust.
Kuidas Hoosea sellesse lahkumisse suhtus?
Raamat ütleb, et ta pahandas
ja ütles vihasena kohutavaid asju oma naise kohta.
Nii heebrea kui kreeka keeles on armastuse kohta kaks sõna.
Kui Hoosea ja Issand ütlesid, et ei armasta teda enam,
siis kasutati sõna 'ahava'. Teine sõna on 'chesed'.
See on üks asju, mida oma raamatus rõhutan,
et kui inimestel tavaline armastus lõpeb,
võib jääda järele veel jumalik armastus.
Hoosea vihastas.
Igal mehel oleks piinlik,
kui kõik räägivad, et talle on sarved tehtud
ja ta pidi jääma kolme last kasvatama.
Pärast kõike, mida Hoosea koos oma naisega koges,
otsis Hoosea oma naise üles ja tõi tagasi. Millest see räägib?
Miks ta nii otsustas?
See ongi Piiblis suur üllatus,
mida on raske uskuda.
Hoosea kolmanda peatüki alguses ütleb Issand Hooseale:
"Mine veel kord ja armasta naist,
keda armuke armastab ja kes on abielurikkuja."
Vanas soome tõlkes öeldi:
"Mine veel kord ja armasta naist, keda abikaasa armastab,
aga kes on abielurikkuja, nagu Issand armastab Iisraeli lapsi."
Armastus polnud surnud, kuigi oli toimunud kole hülgamine.
Jah. Issand näitab Hooseale, et ta ju armastas veel seda naist.
Mingu toogu ta koju tagasi.
Maailmas võib olla sellist armastust,
et isegi kui nii hullusti on petetud ja maha jäetud, armastus ei sure.
Kas see näitab, kuidas Jumal armastab?
Kuigi inimesed on teda petnud, Tema armastus ei sure.
Jumal tahabki näidata, milline Tema armastus on.
Leidsin, et parimal juhul võib ka inimestevaheline armastus selline olla.
Meie ajal mõeldakse,
et kui teine mind enam ei armasta, ei pea minagi teda enam armastama.
Vaid luuser armastab seda, kes teda petnud on.
Kuid näen siit,
et tõeline armastus elab sellisegi löögi üle.
Mehe ja naise vahel võib olla selline armastus,
kus antakse andeks kohutavaid asju.
Mida võis Gomer mõelda,
kui ta nägi oma meest, kes talle niiöelda järele tuli?
Juhtus nii, et Gomer elas mõnda aega magusat elu armukestega,
või ühe armukesega,
kuid seejärel müüdi ta ilmselt orjaks,
kuna Hoosea pidi ta vabaks ostma.
Armuke tahtis naise eest raha ja müüs ta kas orjaks
või isegi seksiorjaks.
See on tänapäevalgi tuttav asi.
Gomer vaeseke oli tahtnud head elu,
kuid oli nüüd ori ega pääsenud kuhugi.
Küllap talle meenusid siis hea mees ja lapsed.
Ma ei usu, et ta oleks uskunud, et mees tuleb teda päästma,
kui ta oli juba abielu ajal mõelnud, et kui mees teaks, milline ta on,
ta ei armastaks mind.
Kuidas siis veel nüüd? Ta mõistis end ilmselt tõsiselt hukka:
Keegi ei taha mind enam armastada. Ja siis ilmus tema mees.
Kuidas nende suhe jätkus? Kas oli võimalik endist taastada?
Kas nad leidsid teineteist Hoosea raamatus?
Kui me vaid teaks seda!
Aga räägime summast, mille Hoosea Gomeri eest maksis.
Arvutasin, et see oli neljandik kilo hõbedat
ja 600 liitrit vilja.
Ta otsekui maksis uuesti mõrsjahinna, nagu puhta neitsi eest.
Ta kulutas nii suure hulga raha ja elatist uuesti oma naise peale
ja näitas, et peab teda nii hinnaliseks.
Gomeril ilmselt võttis aega, enne kui ta uskus, et see tõsi on.
Siis ütleb Hoosea talle midagi,
mis ta nagu karantiini paneks.
Peatükk 3, salm 3 (soome tõlge):
"Sa pead olema siin kaua aega ja ootama;
vaata, et sa poleks truudusetu ega lahkuks teiste meestega.
Kui sa kuuletud mulle, siis tulen omal ajal su juurde!"
Gomerile seati karantiiniaeg.
Hoosea palub tal kaua aega oodata
ja lubab siis lõpuks tema juurde tulla.
Ei kirjutata, kuidas see lõpeb.
Lugeja loodab, et nad abiellusid, elasid koos veel kaua aega
ja abielu taastati.
Mina arvan,
et kui Hoosea viljalasti ja hõbedaga lõbumaja uksele ilmus,
mõistis Gomer, mis on tõeline armastus.
Siis ta teadis täpselt, et nüüd mees tunneb teda
ja teab, kui kohutavaks ta võimeline on.
"Sellest hoolimata tuleb ta mind tagasi ostma!
Kas selline armastus on olemas?"
See on imeline lugu, mille keskmes on tohutu armastus,
mis Hoosea oma südamest leiab.
See tekitab küsimuse,
kas mõte igavesest, kestvast armastusest
kuulub vaid romantikakirjandusse või on see võimalik ka reaalses elus?
Eks ole!
Vaatajatel on ilmselt eriarvamusi, kas seda inimeste vahel eksisteerib.
Usume Jumala igavesse armastusse, aga kas ka inimeste omasse?
Mina usun, et see eksisteerib.
Leidsin enda meelest Hoosea raamatust
igavesele armastusele mitu definitsiooni.
Ma ei väida, et ma ise selleks suuteline olen,
Armastus ootab alati vastuarmastust.
See käib armastuse loomuse juurde, et tahame armastatultki armastust.
Tõeline armastus rahuldub armastama oma kallimat isegi ühepoolselt.
Kui armastatuga juhtub õnnetus,
ta kaotab kas mõistuse või mälu,
või kui ta on kuidagi reetlik, siis tõeline armastus lihtsalt armastab.
Nagu Jeesus ütles: "Midagi tagasi ootamata."
Mis sina selle peale ütled?
See on üsna suur nõue. Inimlikult mõeldes. - Jah.
Tõeline armastus nõustub ootama.
Hoosea palus tal oodata.
Meie ajal tundub, et kõike peab kohe saama
ning esimesel kohtamisel minnakse voodisse ja muud sellist.
Aga tõeline armastus ootab pulmapäevani
ja hiljem abielus,
kui nagu inimsuhetes ikka kõik ei suju kõige paremini,
oodatakse paremaid päevi.
Mul on siin ka selline väide: armastus ja leping kuuluvad kokku.
Jumal oli teinud Iisraeliga lepingu. Hoosea sõlmis naisega õige abielu
ja siis unistas veel uuest lepingust ehk uuest kihlusest.
Armastus, mis ei hõlma lepingut, ei kesta kaua.
Tänapäeval on vabaabielud ja kõiksugu muud suhted,
lühemad suhted, mis väidetavalt põhinevad sellel,
et meelditakse teineteisele ja lubatakse mõnda aega koos olla.
See pole õige armastus.
Mis omadustest tõelist armastust veel ära tunneb?
Kas ainult kiindumisest?
Üks on see, et armastus on usu asi.
Usutakse teise sõnasse.
Kui ta on lubanud Jumala ja koguduse ees
armastada nii heas kui halvas, siis uskugem seda.
Pole vaja pidevalt kahelda.
Muidu peab hommikust õhtuni armastust avaldama,
kui keegi selle kohta pidevalt kinnitust nõuab.
See on usu asi.
Armastuse juurde käib alati ohver.
Ei saa teist armastada, ilma et millestki loobutaks.
Nagu Hoosea loobub oma uhkusest.
Ta ohverdas uue kihluse ja lepingu jaoks ka raha.
See räägib loomulikult Jeesusest.
Oleme rääkinud Hoosea raamatust
kui armastusraamatust.
Mis on sinu jaoks Hoosea raamatus
ja selles, mida käsitlesime, kõige vapustavam?
Kui inimsuhetest rääkida,
siis minu meelest see, et Hoosea suutis seda naist armastada
ja jättis meile sellise eeskuju.
Paulus kirjutab Korintlaste kirjas, et armastus on pika meelega,
armastus hellitab, ta ei ole kade, armastus ei kelgi ega hoople ...
... Ta ei jäta meelde paha."
Kui võrrelda oma elu ja oma armastust sellega,
märkab, kui palju vajaka jääb.
Tore, et selline armastus olemas on.
Maailm oleks nii sünge ja pime, kui seda poleks.
Kui on vaid 'give & take',
et sina armastad mind, siis mina armastan sind ka,
kes armastaks siis neid luusereid, keda on raske armastada?
Hoosea armastas inimest,
kelles polnud väliselt midagi armastada.
Just nimelt.
See avaldabki mõju.
Kas meil on võimalik kogeda sellist armastust nagu Gomer koges?
Inimlikul tasandil või Jumalaga.
Võib ju palvetada, et seda saaks inimlikul tasandil kogeda,
ja ilmselt aeg-ajalt heas abielus saabki.
Ma pole ise abielus, nii et pole õige inimene rääkima,
aga võime palvetada ja taotleda,
et saaksime sellist armastust kasvõi vahel kogeda.
Kui seda aga inimsuhteis ei kogeta, siis selleks Jeesus inimeseks sündiski,
et tulla meiega samale tasandile
ja armastada meid nagu Hoosea.
Inimene ei jää sellest ilma,
isegi kui ta inimsuhteis sellist armastust ei kogekski,
kui ta tunneb Jeesust, kes armastab teda just nii.
Jeesus võtab ta vastu nagu ta on
ja nõustub maksma ohvrina pattude eest karistuse.
Kui mõelda Hoosea ja Gomeri juhtumile,
kus sa arvasid, et Gomer kartis, et paljastub tema tõeline pale,
ja põgenes, siis kas on võimalik,
et kuigi inimene tunneb Jeesust, ei julge ta Jeesuse ees tõeline olla
ja läheb oma teed, arvates, et see ei hakkagi toimima?
Kindlasti on usklikke, kes ei mõista evangeeliumi ja armastust, arvates,
et kristlus seisneb vaid nõudmistes: pean olema nii- ja naasugune,
ja et Jeesus armastab mind rohkem, kui olen hea ja vähem, kui olen paha,
kui nüüd laste keelt kasutada.
Kui siis kord leivamurdmisel mõistan,
et pärast kõiki mu hirmutegusid võtab Jeesus mind ikkagi vastu
sellisena nagu olen ja annab andeks,
tekib mõte: Ma ei lähe Jeesuse juurest kuhugi.
Isegi kui kaotan kõik, Tema juurest ma ei lahku.
Mailis Janatuinen, on olnud tore sinuga Hoosea raamatu äärel tutvuda
ja kuulda sinu mõtteid imelise armastuse kohta,
mis Hoosea ja Gomeri vahel oli.
Hoosea oli vägagi eriskummaline prohvet,
kui mõelda, mis temaga juhtus.
Järgmine kord, kui Mailisega vestleme ja ma veel kord Leifi asendan,
räägime sellest,
kuidas Iisraeli rahva eeskuju kõnetab meid soomlastena
ja tekib prohvetlik mõõde.
Vahepeal tasub Hoosea raamat läbi lugeda.
Aitäh vaatamast!
Televisioonitöö on koostöö.
Kui minul on stuudios külaline,
on kaamerate taga ja mujal veel mitmeid teisi tegelasi.
Seda tööd ei saa teha ilma teisteta ega ka sinu abita.
Võid toetada TV7 Eesti tööd,
helistades annetustelefonil 900 1777.
Kõne hind on 7 eurot.
Lisainfo: www.tv7.ee
Piiblikohviku saadet saad toetada
ekraanilolevate pangakanalite kaudu.
Õnnistust sinu ellu!
Tõlge: Monika Jaaguri